stanford-oval/wikipedia huggingface dataset:
ארץ נהדרת
מבנה התוכנית

"ארץ נהדרת" בנויה כמהדורת חדשות מדומה, המארחת מדי שבוע פוליטיקאים, אנשי ציבור ובדרנים, וכן מספר דמויות בדיוניות. מנחה המהדורה, איל קיציס, מוצג כדמות הרצינית היחידה, וכמי שאינו נלאה מלקוות לכך שכתביו ואורחיו יענו תשובות ענייניות לשאלותיו, ובכך משמש כמצע ו"הרמה להנחתה" לרוב הבדיחות. בנוסף מקריין קיציס את מערכוני החוץ, שמוקרנים בין חלק אחד של המהדורה למשנהו (עד אמצע עונה 11, כאשר הוחלף בידי שרון טייכר). בסיום התוכנית נפרד קיציס מהצופים במשפט הקבוע "ואל תשכחו, יש לנו ארץ נהדרת".
צוות התוכנית מורכב ממשתתפים קבועים, המתחלף לעיתים בין העונות, ומתוגבר לעיתים בהופעות אורח של אמנים אחרים וידוענים מתחומים שונים. השחקנים מגלמים דמויות רבות ומשתנות המהוות את עיקר התוכנית. הדמויות המגולמות הן של אישים בפוליטיקה הישראלית, של אנשי ציבור ושל אנשי תקשורת מוכרים, המוצגים בחיקוי כקריקטורות, לרוב באור מגוחך ונלעג. חלק מהדמויות המגולמות הן דמויות פיקטיביות, המייצגות סטריאוטיפים ותופעות מוכרות בחברה הישראלית. בעונותיה המאוחרות הוקרנו בתוכנית סדרות מערכונים שונות של יוצרים קומיים שלא היוו חלק מהצוות הקבוע ולא התקשרו ישירות לעיסוק באקטואליה. על פי רוב מערכונים אלו התחילו את דרכם כסרטונים ויראליים ביוטיוב ובפלטפורמות אינטרנטיות אחרות.
מבנה התוכנית, לבד מתוכניות מיוחדות ותוכניות לקט, קבוע, עם שינויים קלים בין עונת שידור אחת לאחרת:
מערכון ראשי – מערכון אולפן אשר פותח את התוכנית, ולרוב מתאפיין באלמנטים קיצוניים ופרובוקטיביים.
פאנל ראשי – אייל קיציס מראיין באולפן אורחים מסדר היום הפוליטי של השבוע החולף.
מבזק כותרות – אוסף מבזקי חדשות סאטיריים. החל מהעונה ה-11 עלמה זק מגישה את המבזקים לצד קיציס. בעונה ה-13 הופרד המבזק מהתוכנית ועבר למתכונת של ספין אוף ששמו "עוד כותרות", ששודר בימי שישי. בעונה ה-14 של התוכנית חזרה פינה זו, אך במתכונת שונה מהמבזקים בעונות הקודמות.
פאנל משני – אייל קיציס מראיין באולפן אורחים מתחומי התרבות הבידור והספורט.
מבזקי כותרות נוספים.
כתבת שטח – כתבת מהדורה הנוגעת בתופעות נפוצות בחיי החברה והציבור הישראליים.
הפקות חוץ – מיני-תוכניות אירוח אשר מופקות ומוגשות על ידי דמויות שונות, מוכרות או בדויות.
מערכון חוזר – סדרת מערכונים המבקרים קבוצה או תופעה ישראלית ומשודרים בהמשכים במהלך העונה.
סקירת הסדרה

| עונה | עונה | פרקים | פרקים | שודרה לראשונה (ישראל)> הפרק הראשון | שודרה לראשונה (ישראל)> הפרק האחרון |
| --- | --- | --- | --- | --- | --- |
|  | 1 | 15 | 15 | 2 בנובמבר 2003 | 27 בפברואר 2004 |
|  | 2 | 19 | 19 | 7 בנובמבר 2004 | 12 במאי 2005 |
|  | 3 | 20 | 20 | 4 בנובמבר 2005 | 3 במאי 2006 |
|  | ארץ נלחמת | ארץ נלחמת | ארץ נלחמת | 28 ביולי 2006 | 28 ביולי 2006 |
|  | 4 | 16 | 16 | 1 בדצמבר 2006 | 27 באפריל 2007 |
|  | 5 | 14 | 14 | 6 בינואר 2008 | 13 באפריל 2008 |
|  | ספיישל יום העצמאות | ספיישל יום העצמאות | ספיישל יום העצמאות | 11 במאי 2008 | 11 במאי 2008 |
|  | 6 | 8 | 8 | 23 בדצמבר 2008 | 17 בפברואר 2009 |
|  | ספיישל יום העצמאות | ספיישל יום העצמאות | ספיישל יום העצמאות | 3 במאי 2009 | 3 במאי 2009 |
|  | 7 | 14 | 14 | 1 בינואר 2010 | 30 באפריל 2010 |
|  | 8 | 16 | 16 | 24 בדצמבר 2010 | 13 באוגוסט 2011 |
|  | לקטי קאסט | 8 | 8 | 5 במאי 2011 | 5 ביולי 2011 |
|  | 9 | 14 | 14 | 23 בינואר 2012 | 4 ביוני 2012 |
|  | ספיישל עמוד ענן | ספיישל עמוד ענן | ספיישל עמוד ענן | 26 באוגוסט 2012 | 26 באוגוסט 2012 |
|  | 10 | 14 | 14 | 24 בדצמבר 2012 | 16 באפריל 2013 |
|  | ספיישל עשור לארץ נהדרת | ספיישל עשור לארץ נהדרת | ספיישל עשור לארץ נהדרת | 20 במאי 2013 | 20 במאי 2013 |
|  | 11 | 14 | 14 | 3 בינואר 2014 | 3 במאי 2014 |
|  | 12 | 18 | 18 | 19 בינואר 2015 | 8 ביוני 2015 |
|  | מהדורה מיוחדת | מהדורה מיוחדת | מהדורה מיוחדת | 19 באוקטובר 2015 | 19 באוקטובר 2015 |
|  | 13 | 20 | 20 | 28 בינואר 2016 | 21 ביולי 2016 |
|  | 14 | 15 | 15 | 20 בפברואר 2017 | 12 ביוני 2017 |
|  | 15 | 24 | 24 | 1 בנובמבר 2017 | 13 ביוני 2018 |
|  | פגוש את הטורטלים | 2 | 2 | 2 באוגוסט 2018 | 9 באוגוסט 2018 |
|  | 16 | 21 | 21 | 16 בינואר 2019 | 24 בספטמבר 2019 |
|  | 17 | 26 | 26 | 8 בינואר 2020 | 22 בספטמבר 2020 |
|  | 18 | 21 | 21 | 23 בדצמבר 2020 | 14 ביוני 2021 |
|  | 19 | 21 | 21 | 10 בנובמבר 2021 | 7 במאי 2022 |
|  | 20 | 22 | 22 | 21 בספטמבר 2022 | 26 באפריל 2023 |
|  | ארץ נלחמת (21) | 22 | 22 | 25 באוקטובר 2023 | 14 במאי 2024 |
|  | 22 | - | - | 5 בנובמבר 2024 | - |
השפעה

לתוכנית חשיבות לא מבוטלת בעצם הבחירה להציג או לא להציג בהבלטה דמויות מסוימות. רבים סבורים כי מעמדם של שלי יחימוביץ', עוזי כהן, מירי רגב או ג'ודי ניר מוזס שלום כדמויות בעלות חשיבות נוצר במידה רבה בעקבות השימוש התכוף בהן כדמויות בתוכנית.
מרבית האישים שחיקוייהם מוצגים בתוכנית מצהירים שהם מקבלים את דמויותיהם הקריקטוריסטיות המוצגות בתוכנית ברוח טובה ובהומור, ואף מוחמאים מעצם הכללתם בתוכנית, אך במקרים מסוימים דווחו גם מקרים של פגיעה ועלבון מצד האישים שחוקו בתוכנית. דוגמה בולטת היא הפוליטיקאי מוחמד אבו טיר, ממנהיגי החמאס, שהביע את הסתייגותו מן השימוש בדמותו בתוכנית דרך חיקויו על ידי טל פרידמן ככזו המנסה ללא הרף לפתות ישראלים להגיע לאזור השטחים במסווה של מארגן מסיבות. הצגת נשיא המדינה משה קצב כאוויל מוחלט גררה מחאות מצד לשכת הנשיא, ושחקן הכדורגל אבי נמני ביקש, כפי שנטען בתקשורת, כי הצגתו בתוכנית תמותן, ואכן כך היה (בתחילת העונה דמותו הופיעה כמעט כל תוכנית אך לאחר כמה תוכניות הופיע רק אחת לכמה תוכניות, ובמערכונים קצרים יותר). אברי גלעד, שבעונה השביעית חוקה על ידי אסי כהן, התלונן כי הוצג בתוכנית בתור אחד שמרוויח את הונו מסבלם של אנשים אחרים.
הפופולריות הרבה של "ארץ נהדרת" בציבור הישראלי באה לידי ביטוי לא רק במדרוג גבוה אלא גם במקום שניתן לה בבמות נוספות. כך למשל הצלחת העונה הראשונה הביאה את חברות התחפושות בפורים 2004 לייצר תחפושות של הדמויות המפורסמות של התוכנית, כמו לובה (טל פרידמן) ועוזי כהן (אלי פיניש). התוכנית נבחרה בשנת 2010 לתוכנית העשור של גלי צה"ל והתחנה אף הקדישה לה מצעד מערכונים מיוחד.
ב-10 באפריל 2013 נפתחה במוזיאון ארץ ישראל תערוכת תצלומים של שחקני התוכנית ודמויות שונות מכל העונות לרגל עונת העשור, באותה שנה זכתה התוכנית בפרס "כד החלב" המוענק לאישים בתחום הטלוויזיה מטעם המכללה האקדמית עמק יזרעאל.
בנאומו בירושלים ב-2013 אמר נשיא ארצות הברית ברק אובמה ברוח הומוריסטית כי: "כל הדרמה שהייתה ביני לבין ידידי ביבי הייתה בסך הכול מזימה לייצר תוכן עבור 'ארץ נהדרת'".
לקראת הבחירות לכנסת העשרים וארבע שודר בארץ נהדרת מערכון "שאולי ומלחמת האזרחים", בו קרא שאולי לפתוח במלחמת אזרחים בישראל. המערכון הפך לקאלט וגרר תגובות רבות בציבור הישראלי. בעקבות המחאה כנגד ממשלת ישראל השלושים ושבע והרפורמה המשפטית, רווחו אזכורי המערכון בעיתונות הישראלית, בעיקר בתור נבואה העומדת להגשים את עצמה.
בשנת 2024 יצאה לאור קומדיית הפשע המקסיקנית "אמיליה פרז" (אנ') אשר במהלך אחת הסצנות נראה גיבור הסרט צופה בטלוויזיה ישראלית, כשעל המסך הופיע מערכון מלחמת האזרחים.
הפקות ספין-אוף > זוהי סדום

לאור הצלחתה הרבה של התוכנית, יצא לאקרנים באוגוסט 2010 סרט קולנוע באורך מלא בשם "זוהי סדום", בו מככבים כוכבי העבר וההווה של "ארץ נהדרת" בתור הדמויות התנ"כיות מסיפור החרבתה של סדום. הופיע בתפקיד אורח מוטי קירשנבאום אשר שיחק את דמותו של אברהם.
הפקות ספין-אוף > הפרלמנט

בשנת 2012 עלתה לשידור בזכיינית קשת סדרת טלוויזיה בשם "הפרלמנט", שהיוותה ספין אוף של "ארץ נהדרת". הסדרה בוססה על פינה באותו שם ששודרה בעונה השמינית של התוכנית ועקבה אחר חבורה של גברים בגיל העמידה (אסי כהן, יובל סמו, ערן זרחוביץ', מריאנו אידלמן ומאור כהן) שיושבים באופן קבוע בבית קפה מקומי ומשוחחים. הסדרה הרחיבה את המערכון וזכתה להצלחה ולשבחי הביקורת והקהל.
הפקות ספין-אוף > עוד כותרות

בשנת 2016 יצאה סדרה בת נוספת של התוכנית בשם "עוד כותרות", איל קיציס עושה מהדורה מורחבת של סיכום חדשות השבוע בצורה פרודית, ומבוססת על פינות המבזק של "ארץ נהדרת". בהמשך, הסדרה התמקדה יותר בעלילות מאחורי הקלעים של הפקת "עוד כותרות", ונזנח קלות הרעיון המקורי (לדוגמה: פרק "מאחורי הקלעים" פיקטיבי על הפקת התוכנית, וכל קטעי האולפן הם קטעי קישור בלבד). בשנת 2020 בעקבות משבר הקורונה, זמן קצר לאחר תום העונה ה-17 של התוכנית, חזרה התוכנית "עוד כותרות" לעונה שנייה, בעלת מבנה דומה יותר לפורמט הקלאסי.
הפקות ספין-אוף > תוכנית קיציס

בקיץ בין העונה ה-11 ל-12, הנחה קיציס תוכנית אירוח משלו. כל פרק התחיל במונולוג סאטירי על אירועי צוק איתן, משום שבחוסר ברירה, מרבית הפקת תוכנית הייתה במהלך הלחימה. לכל אורך הסדרה התארחו כמה שחקנים לביצוע מערכונים, רבים מהם שחקנים או כותבים בארץ נהדרת (ביניהם ירון ברלד, ערן זרחוביץ', יובל סמו ועוד), או "כישרונות צעירים" (ביניהם תום יער ותם אהרון). הפקת התוכנית באה לסיומה לאחר עונה אחת בלבד (עם זאת, יש הקושרים בין התוכנית הזו לבין "עוד כותרות" בעקבות המבנה המעט דומה).
הפקות ספין-אוף > ארץ נלחמת

סדרת בת, אשר יש לה 2 עונות: העונה הראשונה שודרה ביולי 2006, והעונה השנייה שודרה באוקטובר 2023 עד מאי 2024. הסדרה מתמקדת כעונות בת לסדרה המקורית, וכל פעם שיש מלחמה על ישראל או מישראל, יש עונה חדשה של ארץ נלחמת. העונה הראשונה, כאשר שודרה ביולי 2006, הייתה במהלך מלחמת לבנון השנייה, והעונה השנייה ששודרה מאוקטובר 2023 עד מאי 2024 הייתה ונשארה במהלך מלחמת חרבות ברזל.
ראו גם

שבוע סוף!
גב האומה
תוכנית קיציס
הפרלמנט
עוד כותרות
גיא מנסטר

| --- | --- |
אין תמונה חופשית
 לידה:  ינואר 2007 (בן 18) רמת גן, ישראל
 מדינה:  ישראל ישראל
 תקופת הפעילות:  מ-2016
 עיסוק:  שחקן
 פרופיל ב-IMDb
 
גיא מֶנַסטֶר (נולד בינואר 2007) הוא שחקן ישראלי.
ביוגרפיה

מנסטר נולד ברמת גן, בנם של יהודית ושל השחקן עודד מנסטר, ולו שני אחים. למד בתיכון איתן רמת גן, והיה שחקן בית"ר תל אביב בת ים בליגות הנערים בכדורגל במשך מספר שנים.
בשנת 2016, כשהיה בן 9, הופיע בסדרת הדרמה "מלאך של אמא" של yes Drama, בתפקיד כפיר טמיר. שנה לאחר מכן הופיע בסדרת הקומדיה לילדים "שירים מבית סבא" של ערוץ הופ!, בתפקיד אלון.
בשנת 2022 לוהק לסדרת הנעורים "האריות של שלי הכובשת" של כאן חינוכית, בה גילם את דמותו של בן כוכבי, לסירוגין שחקן ומאמן בקבוצות הכדורגל לאורך העונות. בשנת 2024 הופיע בדרמת הפשע "ילד רע" של HOT3, בתפקיד הראשי של דין שיימן. אביו עודד, מופיע לצידו בתפקיד אורח.
פילמוגרפיה

| שנה | שם | תפקיד | הערות |
| --- | --- | --- | --- |
| 2016 | מלאך של אמא | כפיר טמיר |  |
| 2017 | שירים מבית סבא | אלון |  |
| 2022–2024 | האריות של שלי הכובשת | בן כוכבי | תפקיד ראשי |
| 2024 | ילד רע | דין שיימן | תפקיד ראשי  מועמד פרס האקדמיה הישראלית לטלוויזיה לשחקן ראשי בסדרת דרמה (2024) |
הערות שוליים

1 2  גיא מנסטר - פרטי שחקן, באתר ההתאחדות לכדורגל בישראל
↑   שי פוגלמן, "אבא שלי נפטר כשהייתי בן שש. התביישתי בזה וסיפרתי שהוא בחו"ל", באתר הארץ, 15 ביוני 2023
↑   המועמדות והמועמדים לפרסי הטלוויזיה 2024, סרטון בערוץ "האקדמיה הישראלית לקולנוע וטלוויזיה", באתר יוטיוב, 2 במרץ 2025
יוסף סוויד

| --- | --- |

 לידה:  22 ביוני 1976 (בן 48) חיפה, ישראל 
 שם לידה:  يوسف سويد 
 עיסוק:  שחקן, במאי תיאטרון
 מקום לימודים:  אוניברסיטת תל אביב 
 בן או בת זוג:  יעל רונן (2006–2015)  עדי שילון (2018–2024) 
 מספר צאצאים:  2 
 פרופיל ב-IMDb
 
סוויד (מאחור, בחולצה כחולה ארוכה) במהלך צילומי תוכנית הילדים "מהפך בפח" כשמלפניו עומד הבמאי אלון גור אריה, 2013
יוּסֻף (ג'וֹ) סוויד (בערבית: يوسف «جو» سويد; נולד ב-22 ביוני 1976) הוא שחקן ובמאי תיאטרון ישראלי ממוצא ערבי.
ביוגרפיה > חיים אישיים

ב-2008 נישא לבמאית תיאטרון הקאמרי היהודייה-ישראלית, יעל רונן (בתו של אילן רונן); וב-2009 נולד בנם. ב-2013 עברו בני הזוג לברלין בעקבות הצעת עבודה שקיבלה רונן. ב-2015 סווייד ורונן התגרשו. באותה שנה החל סוויד בזוגיות עם מגישת הטלוויזיה והרדיו עדי שילון (בתו של דן שילון), ובמרץ 2018 הם נישאו בטקס אזרחי. בשנה שלאחר מכן, נולדה לסווייד ושילון בת. הזוג התגורר בברלין, גרמניה, והיה חוזר לישראל לטובת אודישנים לסדרות ולסרטים ישראלים.
באוקטובר 2024 שילון וסווייד הודיעו על סיום מערכת היחסים שלהם.
הערות שוליים

↑  שרון בן דוד, "ידעתי שאהיה אבא טוב" אתר את ב-28 במאי 2010
1 2 3 4 5  אלון הדר, ערבי טוב הוא ערבי אילם: ראיון עם יוסוף סוויד, באתר nrg‏, 15 במאי 2010
↑  תנו גז! הטריילר של "זינוק בעליה", באתר ynet, 29 ביולי 2014
↑  שגיא בן נון‏, "סירבתי להרבה תפקידים כי נמאס לי שמלהקים אותי רק לתפקיד הערבי", באתר וואלה, 21 במרץ 2023
↑  ליאת אלמיו, ‏"טיפול לילי": כדור הרגעה הכרחי במציאות הישראלית, באתר גלובס, 13 ביולי 2024
↑   המועמדות והמועמדים לפרסי הטלוויזיה 2024, סרטון בערוץ "האקדמיה הישראלית לקולנוע וטלוויזיה", באתר יוטיוב, 2 במרץ 2025
1 2  ניר יהב‏, "בישראל אתה לא יכול לברוח מהערביו?ת שלך. פה אפשר לנוח", באתר וואלה, 15 בינואר 2015
↑  שי ארזואן‏, השחקן יוסף סוויד מתגרש, באתר וואלה, 7 באפריל 2015
↑  יפעת הללי אברהם, ‏בשעה טובה: עדי שילון ויוסף סוויד התחתנו, באתר ‏מאקו‏, 6 במרץ 2018
↑  יוני פרוים, פרסום ראשון: עדי שילון ויוסף סוויד התחתנו, במדור "פנאי פלוס" באתר ynet‏, 6 במרץ 2018
↑  בר זגה, מזל טוב! עדי שילון ויוסף סוויד הביאו לעולם בת משותפת, במדור "פנאי פלוס" באתר ynet‏
↑  יוסי דלאל, סוף לסיפור: עדי שילון ויוסף סוויד נפרדים, באתר ישראל היום, 28 באוקטובר 2024
| --- | --- |
בקרת זהויות :  BnF: cb15624825t (data)  GND: 1012355160  ISNI: 0000 0000 0523 5651  LCCN: no2008038403  SUDOC: 130942332  VIAF: 37242068   WorldCat (עם VIAF): 37242068
מירי ישראלי

ערך זה עוסק באמנית אקולוגית. אם התכוונתם למלחינה חרדית, ראו .
| --- | --- |

מירי ישראלי, 2013
 לידה:  1953  (בת 72 בערך) תל אביב-יפו, ישראל 
 לאום:  ישראל ישראל
 תחום יצירה:  פיסול
 זרם באמנות:  אמנות סביבתית
 
מירי ישראלי (נולדה באוקטובר 1953, תל אביב-יפו) היא אמנית, פסלת ויוצרת בתחום האמנות האקולוגית, בז'אנר האמנות הסביבתית. פעילה סביבתית, מרצה ומדריכה בתחומי האמנות האקולוגית, מיחזור ושמירת הסביבה.
ביוגרפיה

ישראלי עסקה במשך 35 שנה בתחומי הנדסת מכונות, הנדסת בניין והדרכת מחשבים.
בשנת 2007 סיימה לימודי הסמכה להדרכת אמנות. לאחר שלוש שנות לימודים במכללת "ורצברגר" שברמת גן, בהן למדה טכניקות אמנות שונות, החליטה להתמקד באמנות אקולוגית מתוך מניעים אידאולוגיים. בשנת 2008 הקימה את אתר האינטרנט "גרין ארט" במטרה לממש את תפיסת העולם הירוקה שלה ולקדם מודעות סביבתית באמצעות האמנות והתרבות.
עיקר יצירותיה של ישראלי מזוהות עם האמנות האקולוגית. אומנות זו חוקרת ומגיבה לסוגיות סביבתיות שונות ושואפת לקדם עקרונות של אקולוגיה, צדק חברתי וסביבתי במטרה לחזק את יחסי הגומלין בין תרבות האדם לסביבתו. עבודתה עוסקת בנושאים שונים ובהם: מיחזור וצמצום נזקי תרבות הצריכה לסביבה.
בעבודותיה עושה ישראלי שימוש חוזר בחומרים ממוחזרים, בפסולת ממפעלי תעשייה, פסולת ביתית, פסולת בניין, פסולת ימית ופסולת אלקטרונית. מגוון החומרים המוטבע ביצירותיה כולל חומרים מן הטבע, פסולת שעם, נייר, מתכות, זכוכית, פלסטיק, עופרת, אלומיניום, בדים, קלקר, עץ, פוליאתילן, קרטוני אריזות, שקיות פלסטיק, קולבי מתכת ועוד.
ביצירותיה מנסה ישראלי ליצור דיאלוג בין האמנות לצורך לרומם את החומרים, להשביחם למשאב חדש יקר ערך ולהטמיע מסרים לגילוי אחריות סביבתית וחברתית. היצירות מושפעות ממצב הסביבה ומובעות ברבדים שונים של ביטוי, כגון ציור, פיסול, צילום, מיצב, אסמבלאז', פסיפס, קולאז' ווידאו ארט.
יצירותיה מוצגות במשרדי ארגון "חדשנות אפריקה" בהרצליה, במרכז המבקרים לסביבה וקיימות "תפיסת עולם" בבניין "המועצה לישראל יפה" בתל אביב ובמרכז המבקרים של שירותי אקולוגיה שבבאר טוביה.
ישראלי נשואה ואם לשלושה. מתגוררת ברעננה.
יצירתה ופעילותה האמנותית והחינוכית

ישראלי פיתחה תוכניות הדרכה להטמעת האמנות הירוקה והדרכות לחינוך סביבתי אותן היא מעבירה, לגיל הרך, למורות בבתי ספר, לגננות ולסייעות. בנוסף, העבירה ישראלי הדרכות במועדוני הילדים של רשת מלונות "דן" בנושא עשיית שימוש חוזר מפסולת בתי המלון ליצירת אמנות המיחזור. כמו כן העבירה הרצאות והדרכות בנושא קידום המודעות הסביבתית בחברה, אמנות משקמת בבתי חולים, בגנים ובתי ספר, בבתי דיור מוגן, בפנימיות, במתנ"סים ולמדריכי אמנות ברשויות מקומיות. קיץ של כיף בקייטנות בסימן טבע ואיכות הסביבה בשיתוף המועצה לישראל יפה ואוניברסיטת תל אביב הדרכות לעשרות מדריכים להטמעת החינוך הסביבתי בסימן טבע ואיכות הסביבה.
ישראלי מעבירה הרצאות לקהל הרחב בנושאי הקיימות, אמנות, חינוך סביבתי והעצמה נשית. הרצאותיה עוסקות במתן פתרונות הטבה עם איכות הסביבה באמצעות האמנות האקולוגית, החדשנות הטכנולוגית, המדע, התרבות הכלכלה והסביבה. בפרויקטים של פיסול סביבתי, אוספת ישראלי פסולת תעשייתית ופסולת בניין, ומציגה דרכים לנצל אותן לשימוש חוזר לעשייה אמנותית, בין השאר בטכניקת "רדי מייד" (Ready made) - תהליך של השבחת חומרים שנחשבים חסרי תועלת.
ישראלי חברה בפורום אמני "מוזה" ברעננה, הפועלים בהתנדבות בפרויקטים בסיוע לקהילה עם צרכים מיוחדים ובפרויקטים המקדמים את התרבות והאמנות בעיר ושיתוף פעולה עם האמנים בערים השכנות במגזר הערבי.
בשנת 2021 הוזמנה ישראלי להשתתף בתערוכה "טבע שביר" שהוצגה בגלריה "טל" בכפר ורדים, שעסקה בטבע, סביבה וקיימות, במסגרת זכייה בפרויקט איכות הסביבה של מועצת כפר ורדים בשיתוף המשרד להגנת הסביבה.
בשנת 2022 הוזמנה ישראלי להציג תערוכת יחיד (הנקראת "הבחירה הטבעית") במשרדו בירושלים של מבקר המדינה מר מתניהו אנגלמן. בה הציגה אמנות אקולוגית המגיבה למשבר האקלים והסביבה המתייחסות לדו"ח מבקר המדינה אודות פעולות ממשלת ישראל והיערכותה למשבר האקלים. בנוסף בתערוכה "הבחירה הטבעית" התייחסה ישראלי לצורך בשמירה על המגוון הביולוגי, זיהום האוויר, הצורך בהגנה על העצים ושמירת הטבע והסביבה.
בחודש ספטמבר 2022, לרגל 100 שנה לעיר רעננה, כתבה עבודת חקר, מסע בעקבות עצי המורשת העתיקים של רעננה הנקראת "העצים הם תקוות קיומנו". בעבודת החקר ניתן להכיר את סיפור מורשתם של וותיקי העיר ועצי המורשת, מיקומם ברחבי העיר, סיפור המאבק להצלת העצים העתיקים והצורך בשימור העצים במרחב הציבורי. המחקר מפורסם גם באתר "מורשת רעננה" במדור החקלאות של ארכיון העיר רעננה.
בחודש נובמבר 2022 במסגרת ועידת האקלים האזורית ה-2 בשרון, נערך טקס חגיגי במעמד השרה להגנת הסביבה תמר זנדברג, ראש העירייה חיים ברוידא, אורן תבור, מנהל היחידה האזורית לאיכות הסביבה וראשי רשויות נוספות, בו העניקה עיריית רעננה תעודות הוקרה לשלושה פעילי איכות הסביבה בעיר, אשר פעילותם למען הסביבה בלטה במיוחד. ביניהם זכתה ישראלי באות הוקרה מראש עיריית רעננה חיים ברוידא, על תרומתה לקידום איכות הסביבה והקיימות המקומית.
בדצמבר 2023 יצרה ישראלי את המיצב האמנותי הסביבתי "עם אחד בלב אחד" – בעקבות מלחמת "חרבות ברזל" המסמל את הקריאה לאחדות, אהבה, תקומה ואת התקווה לראות את החטופים שבים הביתה. המיצב האמנותי הסביבתי שנוצר מחומרי פסולת ברזל ופלסטיק מורכב על "חומה של תקווה" ברעננה. המיצב נוצר בשיתוף פעולה עם עיריית רעננה ותלמידי תיכון "אביב" רעננה.
פעילות סביבתית ועשייה ציבורית

ישראלי פעלה ופועלת להגברת נטיעות, לשמירה על שטחים ציבוריים מפני נזק או כריתה ולהצלת עצים עתיקים.
בשנת 2010, במסגרת מיזם "עץ נולד", פעלה ישראלי עם מתנדבי תנועת של"מ בפרויקט למען הקהילה לחלוקת שתילי עצים לתושבי העיר רעננה בשיתוף הרשות המקומית במטרה להגביר את הייעור במרחב העירוני ולהביא לשיפור איכות החיים, לצמצום זיהום האוויר, וטיפוח הנוף במרחב הציבורי. מיום נטיעתו בט"ו בשבט שנת 2010, עורכת ישראלי מעקב אחר התפתחותו של עץ הבוהיניה ששתלה בחצרה בבלוג באתר הבית שלה כהסברה והשראה לקהילה.
ישראלי חברה בוועדה לאיכות הסביבה ברעננה כנציגת הציבור מטעם סיעתו של ראש עיריית רעננה, חיים ברוידא, וכנציגת הציבור מטעם ארגון "חיים וסביבה". כפעילה סביבתית הייתה שותפה בהקמת קבוצת "נאמני העצים רעננה" עם פרופסור יפעת הולצמן - גזית, בהשראת ובהדרכת חבר מועצת עיריית כפר סבא פנחס כהנא שהקים את משמר האילנות בכפר סבא. מטרתה להגן על השטחים הציבוריים הפתוחים ועצי העיר מפני נזק ו/או כריתה.
בשנת 2022, בפעילותה בתנועת "הורים למען האקלים" הייתה מעורבת ושותפה להקמת תערוכת "המשבר האקלימי-אקולוגי זה הזמן לפעול" אודות משבר האקלים והסביבה ופתרונות המוצעים לציבור. ישראלי הנחתה את פתיחת התערוכה בפארק כפר סבא בנוכחות השרה להגנת הסביבה תמר זנדברג, ד"ר דב חנין יו"ר פורום האקלים הישראלי, סגן ראש העיר כפר סבא וחברי כנסת מהשדולה הסביבתית. התערוכה פנתה לקהלים מגוונים, לתלמידים ולקהל החרדי
בשנה זו הייתה שותפה למאבק להצלת עץ האקליפטוס העתיק בן מעל 120 שנה המצוי ברח לוי אשכול 24 ברעננה.לאחר שעץ האקליפטוס העתיק קיבל היתר לכריתה מפקיד היערות הארצי, גייסו חברי קבוצת "נאמני העצים רעננה" את התושבים למאבק למניעת כריתתו. המאבק האזרחי זכה לפרסום בעיתונות המקומית, הארצית ברדיו ובמדיות החברתיות ונתמך על ידי ראש העירייה, חבר הכנסת יוראי להב-הרצנו ועוד. בסיומו המוצלח הוחלט עם היזם על גיזום ענף מרכזי של העץ, הבניין החדש נבנה ללא הפרעה והעץ העתיק ממשיך בצמיחתו בסמוך לו.
ביוני 2024 הגישה ישראלי ערר מטעם "נאמני עצים רעננה" לוועדת ערר מחוז מרכז, להצלת עץ אראוקריה עתיק שכבר קיבל את כל היתרי הכריתה. בהחלטה תקדימית החליטה הוועדה לבטל את היתר הכריתה והמליצה להגיע להסכמות וכך ניצל העץ.
הצגת עבודותיה > פיסול סביבתי במרחב הציבורי

מרץ 2010: פיסול סביבתי פריחה ב"גן הנשיא" בעיר רמלה. שיתוף פעולה בין ערבים ליהודים.
ינואר 2011: פיסול סביבתי עם הקהילה בבית ספר "שקד" רעננה.
פברואר 2011: פיסול סביבתי עם ילדי בית ספר "סיני" בראשון לציון.
נובמבר 2011: פיסול סביבתי של משפחה רוכבת שייצג את העיר רעננה בתחרות הארצית המירוץ לירוק של בתי הספר בארץ.
פברואר 2012: פיסול סביבתי "קשת בענן" עם ילדי כוכב יאיר בבית הספר "קשת".
מרץ 2012: פיסול סביבתי במרכז המיחזור של בת חפר בשיתוף הקהילה המקומית.
מאי 2012: פיסול סביבתי עם הקהילה בגן "חמניה" ברעננה. עיצוב חמניות מבקבוקי פלסטיק בשימוש חוזר.
פברואר 2013: פיסול סביבתי "המשפחה הרוכבת" בכוכב יאיר הוזמן על ידי המועצה הלאומית לזהירות בדרכים.
פברואר 2013: מיצב סביבתי בבית הספר "אושה" רמת גן על משפחתיות וקיימות.
מרץ 2013: פיסול סביבתי עם ילדי כפר הרוא"ה לעיטור מרכז המיחזור האזורי.
אפריל 2013: פיסול סביבתי בבית ספר "יחד" בתל אביב עם הקהילה החרדית.
אפריל 2013: פיסול סביבתי עם תלמידי "בית ירח" בעמק הירדן "רואים ירוק - רואים רחוק".
מרץ 2014: פיסול סביבתי בפנימיית הנוער ויצו קנדה הדסים "למען בתי גידול לציפורים".
מאי 2014: פיסול סביבתי לעידוד הרכיבה על האופניים ב"כצנלסון" גבעתיים - "כצנלסון לאופק ירוק".
נובמבר 2014: מיצב סביבתי של לוגו העיר תל אביב בבית הספר "דיזנגוף" בת"א והנצחת זכרו של ראש העירייה מאיר דיזנגוף.
דצמבר 2014: פיסול סביבתי בעיצוב פינות ישיבה וטיפוח חצר בית הספר ה"האלה" בכפר מנחם.
מרץ 2015: פיסול סביבתי בעבודות פסיפס ב"גן הריחות והצלילים" שבפארק רעננה.
יוני 2015: פיסול סביבתי בפתח תקווה לטיפוח חצר בית הספר "אמיר".
ספטמבר 2016: פיסול סביבתי בבית הספר "ברטוב" ברעננה ביצירת אדניות תלויות ופרחוניות ממשטחי עץ ומפסולת עירונית.
יוני 2018: פיסול סביבתי בבית הספר "יגאל אלון" בבת ים, פסולת עירונית שקמה לתחייה מחודשת לחיזוק הקשר בין היהדות לקיימות.
אוקטובר 2018: פיסול סביבתי בבית הספר הדרוזי "אלנהדא" בירכא, עיצוב סביבתי ירוק מחומרי פסולת בשימוש חוזר.
ינואר 2019: פיסול סביבתי בגדר בית בספר "דינור" בחולון. "בדינור חושבים ירוק" בוצע מפסולת עירונית, גלגלי אופניים, צינורות ומוצרי פלסטיק.
מאי 2019: פיסול סביבתי בגדר מרכז השיקום של "יד שרה" רעננה, בשיתוף תלמידי חטיבת "השרון" רעננה. אמנות אקולוגית לטיפוח הסביבה.
דצמבר 2023: מיצב אמנותי סביבתי "עם אחד בלב אחד", מורכב על "חומה של תקווה" ברעננה. נוצר בשיתוף פעולה עם עיריית רעננה ותלמידי תיכון "אביב" רעננה.
הצגת עבודותיה > תערוכות יחיד

2008 – תערוכת "במקום לפח ניצור מהפך", אמנות אקולוגית שהוצגה בבית היוצר בכפר סבא.
2022 – תערוכת "הבחירה הטבעית" אמנות אקולוגית המגיבה למשבר האקלים והסביבה שהוצגה במשרד מבקר המדינה בירושלים.